[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 1.10.2007

COM (2007) 543 окончателен

СЪОБЩЕНИЕ НА КОМИСИЯТА

Годишен доклад на Европейската комисия до Европейския парламент относно функционирането на системата на Европейските училища през 2006 г.{SEC(2007) 1199}

СЪДЪРЖАНИЕ

1. Въведение 3

2. Важни развития през 2006 г. 3

2.1. Преглед на съществуващото положение в Европейските училища 3

2.1.1. Все по-голяма пренаселеност в Брюксел 4

2.1.2. Допълнително забавяне в Люксембург 4

2.1.3. Другите училища – много проблеми, свързани с голямата пренаселеност 5

2.2. Проблемни области 6

3. Бюджет и финансова реформа 7

3.1. Бюджет за 2006 г. 7

3.2. Новият Финансов регламент 7

3.3. Решение относно бюджета за 2007 г. 8

3.4. Замразяване на част от средствата за Кабинета на Генералния секретар за 2006 г. 8

4. Управление 8

4.1. Конференцията в Нордвейк и срещата на министрите 8

4.1.1. Резултати от срещата на министрите: oтваряне и укрепване на системата на Европейските училища 9

4.2. Създаване на Централен орган за прием 10

4.3. Комуникация, информация и диалог 11

4.4. Проучване: докладът ,,Ван Дейк“ за четирите малки училища 11

4.5. Акредитация 11

5. Бъдещи предизвикателства за 2007 г. и след това 12

5.1. Действия след срещата на министрите 12

5.2. Откриване на училището в Беркендел/Лакен, Брюксел 13

5.3. Задължения на държавите-членки 13

ПРИЛОЖЕНИЕ 1………………………………………………………………………………

ПРИЛОЖЕНИЕ 2………………………………………………………………………………

ПРИЛОЖЕНИЕ 3………………………………………………………………………............

1. Въведение

Настоящият доклад се спира на основните събития и развития, свързани със системата на Европейските училища, и на ролята, която изигра Европейската комисия през 2006 г.

През изминалата година се наблюдаваха обещаващи тенденции за бъдещето на системата. Конференцията на високо равнище, проведена през пролетта на 2006 г. в Нордвейк, изигра ключова роля за процеса на реформи, който протича на различни равнища. По-късно, към края на годината, последва неформална среща на министрите, която прехвърли дебата за бъдещето на училищата на високо политическо равнище. Сега Управителният съвет на Европейските училища е изправен пред предизвикателството да приложи на практика политическите решения.

Условията в някои училища, обаче, все още са много тежки поради голямата пренаселеност и липсата на политическа воля от страна на някои страни домакини да предприемат необходимите спешни действия и да направят така нужните инвестиции в инфраструктурата или в най-тежките случаи – да осигурят подходяща материална база.

Като цяло, Комисията е обезпокоена, че редица държави-членки не поемат задълженията си като домакини на европейските институции и Европейските училища, както във връзка с осигуряването на материална база, така и във връзка с командироването на учители. В резултат на това има сериозни последствия за условията на обучение в училищата и за качеството на живот на учениците и служителите в тях.

Съчетани, тези два фактора действително поставят под въпрос дългосрочните перспективи на Европейските училища. Комисията е добре осведомена за това, че някои служители търсят алтернативни решения на въпроса за образованието на децата си, понякога с чувство на съжаление, тъй като системата на Европейските училища не винаги може да предостави задоволителни възможности за децата им. Проблемът с голямата пренаселеност трябва да се възприеме много сериозно от всички заинтересовани страни, а Комисията ще продължава да оказва натиск върху съответните страни домакини и ще настоява да изпълнят задълженията си.

2. Важни развития през 2006 г.

2.1. Преглед на съществуващото положение в Европейските училища

Училищата бяха все така предпочитани от много родители и ученици, като общият брой ученици в тринадесетте училища бе 20 582. Тези училища са изключително важни за временните служители, тъй като децата им трябва да продължат образованието си на родния си език, докато се завърнат в родината си. Многообразието и изискванията към Европейските училища постоянно се увеличават след присъединяването на двете нови държави-членки – България и Румъния, през януари 2007 г. Подробни статистически данни са представени в Годишния доклад на Генералния секретар[1].

2.1.1. Все по-голяма пренаселеност в Брюксел

Съгласно ограничаващата политика за прием през 2006/2007 г., новозаписаните ученици бяха насочвани към училището в Юкл – единственото, в което все още остават свободни места. В резултат на това много семейства отказаха да запишат децата си в Юкл, тъй като в противен случай щеше да се наложи децата им да пътуват неприемливо дълго. В момента и трите съществуващи училища в Брюксел са изцяло запълнени. И в трите училища е надвишен предвиденият капацитет и това е в ущърб на условията, в които учат учениците. През април 2006 г. Управителният съвет определи кои езикови секции ще бъдат разкрити в Лакен след откриването на училището там през 2009 г[2]. Комисията подчерта нееднократно, че белгийските власти трябва да осигурят временно място за училище близо до Лакен, което да бъде готово за началото на учебната 2007 година. През юли белгийската държава даде едно предложение – Беркендел, но този квартал се намира в противоположната южна част на Брюксел. Според Комисията и представителите на родителите, това място бе крайно незадоволително и неподходящо като временно решение преди намиращия се в северната част на града Лакен, тъй като имаше опасност да се повтори случилото се по време на записванията през 2006/2007 г., накарало много семейства да предпочетат други варианти пред системата на Европейските училища.

През есента на 2006 г. Управителният съвет прие становището на Комисията и на три пъти поиска от белгийските власти да допълнят предложението си за временно училище. За съжаление, предложението не бе доразвито. Затова през ноември 2006 г. Управителният съвет бе принуден да приеме решение с оглед на това, че бе абсолютно необходимо да се осигури място за приема на нови ученици през септември 2007 г. Комисията направи изявление, в което изложи своята позиция[3].

2.1.2. Допълнително забавяне в Люксембург

Училището ,,Люксембург I“ е все така пренаселено, особено средното училище, в което в 11 секции са записани 2 134 ученици, и то въпреки нарастващия брой на прехвърлените във второто училище основни класове от 8 секции. Необходимостта от постоянна сграда за нуждите на училището ,,Люксембург II“ е все така неотложна. През 2006 г. властите в Люксембург заявиха, че новата сграда ще бъде на разположение чак през 2011 г. Комисията е все така силно обезпокоена от забавянето и отнесе въпроса до министър-председателя, като подчерта, че са нужни спешни мерки.

През годината продължи обсъждането на решението относно разделянето на учениците между училищата Люксембург I и II, взето от Управителния съвет през 2003 г., а в началото на януари 2007 г. по инициатива на асоциациите на родителите и на Местния комитет на служителите се проведе кръгла маса, в която участваха всички заинтересовани страни. По време на тази среща бяха обсъдени местоположението на второто училище (Бертранж-Мамер) и разделянето на учениците между двете училища.

Успешно бе стартирана тръжна процедура за управлението на столовата и ресторанта на самообслужване, които вече работят.

2.1.3. Другите училища – много проблеми, свързани с голямата пренаселеност

Варезе

Във Варезе проблемът с голямата пренаселеност продължи и предизвика голямо разочарование поради това, че не се намери решение на действителните нужди на училището от допълнителна материална база. През годината Комисията отправи към италианското правителство молба за незабавно финансиране, а неотдавна повдигна отново този въпрос пред ресорния министър и сега очаква отговора му.

За 2007/2008 г. е запланувана процедура за прехвърляне на управлението на столовата на кооперация от родители, създадена по инициатива на Местния комитет на служителите в Съвместния изследователски център в Испра. Мерките, свързани с това прехвърляне, трябва да бъдат одобрени от Административния съвет на училището през първата половина на 2007 г.

Франкфурт

Броят на учениците непрекъснато нараства (7% през 2006 г.) благодарение на Европейската централна банка (ЕЦБ), чието присъствие предизвиква приток на ученици. В настоящия обект са направени известни подобрения, за да се посрещнат нуждите на новите предучилищни групи, но въпреки това максималният капацитет на училището е почти достигнат. ЕЦБ планира да се премести в нова сграда на сегашното място в Гросмарктхале във Франкфурт, което ще окаже влияние върху бъдещите решения относно училището.

Аликанте

Първият за Аликанте випуск ученици с Европейска диплома за средно образование завърши през годината с успеваемост 97,7%. Испанските власти одобриха нов закон, който все още не е влязъл в сила, но ще премахне изискването за провеждане на изпита selectividad, даващ право на учениците от чуждестранни образователни системи да следват висше образование в Испания.

През изминалата година делът на децата на служители на ЕС в Европейското училище в Аликанте се увеличи леко (36,8%), но остава все още малък в сравнение с необходимите 50 %[4].

Мюнхен

През годината бяха извършени дейности за подобряване на ситуацията, породена от голямата пренаселеност в сградите на предучилищните групи, но проблемите с недостатъчното пространство продължават. Властите в Германия планират още строителни дейности на съществуващото място, за които е отправено искане от училището, но в бъдеще трябва да се търси ново място, което да отговаря на нуждите на Европейското училище.

Берген, Кулам, Мол и Карлсруе

Тези четири училища бяха предмет на външно проучване – т.н. доклад ,,Ван Дейк“, проведено през 2005/2006 г. по искане на Комисията с цел да се разгледа бъдещето на тези училища в дългосрочен план. Докладът препоръчва постепенното закриване на училището в Кулам, тъй като основанието за съществуването му ще изчезне след заплануваното за 2016 г. преместване на Съвместния европейски тороид (JET) в Кадараш, Франция.

Както и училището във Варезе, училищата в Берген, Мол и Карлсруе са предназначени за децата на служителите на съвместните изследователски центрове и докладът представя предложения, свързани с ефективното управление и рентабилността на тези училища. Комисията подкрепя тези препоръки, но не е съгласна с препоръката на проучването, според която езиковата секция на страната домакин трябва да бъде закрита.

2.2. Проблемни области

Комисията е силно обезпокоена от факта, че някои държави-членки не поемат задълженията си като домакини на институциите във връзка с осигуряването на подходяща материална база, за да се гарантира правилното функциониране на Европейските училища. Има няколко критични въпроса, като най-сериозният е осигуряването на подходяща материална база в кратък срок, което се оказва основен проблем не само в Белгия, но и в Люксембург и Италия.

Това не е единственият проблем. Европейската комисия направи официално искане за погасяване от страна на белгийските власти на текущия им дълг към системата, част от който е от 1995 г.

Комисията е силно обезпокоена и от броя на незаетите от някои държави-членки позиции на командировани учители. В резултат на това свободните позиции трябва да бъдат заети от местни учители на непълен работен ден, което става изцяло за сметка на частта от бюджета, финансирана от ЕС, и така не се засяга полагаемата се вноска на държавите-членки за бюджета. Наред с това, Комисията изразява съжалението си поради факта, че някои учители са командировани в неподходящ момент, без да се вземе предвид обичайната дата на започване на учебната година, като по този начин се затруднява интеграцията на учителите, а на учениците става по-трудно да започнат занятия, без да са определени учителите им. Комисията сведе този проблем до знанието на Генералния секретар на Европейските училища и отправи няколко официални писма до националните власти в някои от въпросните държави-членки.

3. Бюджет и финансова реформа

3.1. Бюджет за 2006 г.

Сумата, разпределена първоначално за Европейските училища от бюджетния орган на ЕС през 2006 г. бе 127,126 млн. EUR. Последното разпределение на различните вноски в бюджета бе следното:

- 56% от ЕС;

- 22,5% от държавите-членки;

- 6,5% от Европейската патентна служба[5] ;

- останалата част – от таксите за обучение на учениците от категория II и III и от други източници.

Европейските училища получиха пълната предвидена за тях сума през 2006 г. и приключиха годишния си бюджет с излишък от около 12,2 млн. EUR.

През последните две години частта от бюджета, която е предвидена за деца със специални образователни потребности (т.н. ,,деца SEN“), се увеличи с 24%. Комисията подчерта, че годишният доклад по този въпрос трябва да включва повече качествен анализ на ситуацията, за да има надеждна информация, на базата на която да се правят бъдещи подобрения. Въпреки всички усилия, не винаги е възможно да бъдат интегрирани учениците със сериозни обучителни увреждания. Семействата трябва да търсят друга алтернатива, което е по-трудно, когато родният език не се говори в страната домакин.

3.2. Новият Финансов регламент

Комисията участва активно и оказа значителна подкрепа в подготовката на новия Финансов регламент за Европейските училища, който до голяма степен почива върху съществуващите регламенти за институциите и е адаптиран според особеностите на системата на Европейските училища. За радост на Комисията, новият Финансов регламент бе приет (с единодушие, като се изключи един глас ,,въздържал се“ на Австрия) през 2006 г. Новите правила като цяло влязоха в сила на 1 януари 2007 г. Аспектите, свързани с одита, както и правилата за обществени поръчки, ще бъдат въвеждани постепенно, съответно от 1 юли 2007 г. и 1 януари 2008 г.

3.3. Решение относно бюджета за 2007 г.

Комисията и Кабинетът на Генералния секретар решиха да направят през 2007 г. обстоен анализ на причините за неусвоените изцяло средства и излишъка, повтарящи се през последните години. В тази ситуация, Комисията поиска за 2007 г. сума в същия размер като през 2006 г.: 127,13 млн. EUR за съществуващите училища и Кабинета на Генералния секретар и 2,54 млн. EUR за бъдещото училище ,,Брюксел IV“, което временно ще се намира в Беркендeл.

3.4. Замразяване на част от средствата за Кабинета на Генералния секретар за 2006 г.

80% от средствата, които се отпускат за Кабинета на Генералния секретар (КГС), са от бюджета на ЕС. През декември 2005 г. бюджетният орган взе решение за замразяване на 25% от тази сума през 2006 г., за да насърчи КГС за следното:

- разрешаване на проблема с голямата пренаселеност в Европейските училища;

- подобряване на управлението и ръководенето на Европейските училища.

Комисията представи това решение пред Генералния секретар и предложи съдействието на своите служби, които да подпомогнат КГС при предприемане на необходимите мерки и организиране на контакти с Европейския парламент.

През май 2006 г. Комисията и Парламентът прецениха, че изисканите мерки са взети, и поради това Парламентът преустанови замразяването на 15% от сумата. Сътрудничеството между КГС и Комисията при ревизиране на Финансовия регламент впоследствие убеди Парламента да освободи и оставащите 10%.

4. Управление

Въпросът за управлението бе дискутиран както в глобален мащаб във връзка с бъдещето и реформата на системата, така и с по-практическа насоченост, например за създаването в Брюксел на Централен орган за прием на ученици.

4.1. Конференцията в Нордвейк и срещата на министрите

Заместник-председателят Kallas и холандският министър на образованието van der Hoeven (който председателства системата на Европейските училища през 2005/2006 г.) споделиха становището, че за да се мисли за бъдещето на цялата система е необходимо да се даде политически тласък. Ето защо представители на всички държави-членки бяха поканени по тяхна инициатива на конференция в Холандия през май 2006 г. Съставена бе група на високо равнище, в която Комисията участва много активно, за да се подготвят вариантите за обсъждане по време на конференцията.

Конференцията се проведе на 15 и 16 май в Нордвейк и в нея участваха Заместник-председателят Kallas, министър van der Hoeven и португалският Държавен секретар Pedreira, отговарящ за образованието (Португалия пое председателството на Европейските училища от август 2006 г.).

Конференцията даде нов политически импулс на дебата за бъдещето на Европейските училища. След конференцията бе създадена Група на високо равнище, съставена от участници в конференцията, която продължи работата като подготви среща на министрите, отговарящи за Европейските училища, от всички държави-членки.

Заместник-председателят Kallas, в качеството на Европейски комисар, отговарящ за Европейските училища, и 25-та министри от държавите-членки се срещнаха на 13 ноември 2006 г., за да обсъдят процеса на реформи в Европейските училища. В резултат от срещата бе постигнат широк консенсус относно основните идеи, които ще позволят на системата да отговори на предизвикателствата на разширения Европейски съюз. Вече е създадена ясна политическа рамка, която дава насоки за започване на следващата фаза. Управителният съвет отговаря за предприемането на конкретни стъпки за осъществяване на реформата (вж. заключенията на Председателството в Приложение 2).

4.1.1. Резултати от срещата на министрите: oтваряне и укрепване на системата на Европейските училища

Преобладаващата част от министрите на ЕС и Комисията постигнаха съгласие за това, че е необходима по-гъвкава концепция за системата на Европейските училища, която в бъдеще да може да се прилага за три типа училища: съществуващите класически Европейски училища[6] ; национални или международни училища, които предоставят европейско образование на децата на служителите на ЕС на такива места, където предстои да бъдат създадени европейски агенции, и които училища биха имали правото да предлагат Европейска диплома за средно образование (училища тип II); и трети тип училища, за които държавата-членка е решила да поеме инициативата за своя собствена сметка, независимо дали там съществува агенция или институция на ЕС (училища тип III).

Училищата от тип II и тип III ще се стремят да осигуряват образование по системата на Европейските училища, основаващо се на обща учебна програма с максимално застъпено преподаване на родния език. Тази обща учебна програма ще е съобразена с изискванията на системата на Европейските училища относно педагогическите цели и ще отговаря на нуждите, свързани с изпитите и акредитацията. Трябва да бъдат сключени договори за постигане на педагогическите, административните и финансовите цели, за да се гарантира съгласуваност, качество и отчетност от страна на Европейските училища.

Участниците в срещата като цяло се обединиха около идеята, че е необходима реформа в областта на управлението, насочена към осигуряване на по-голяма автономия на училищата, което трябва да стане за сметка на по-голяма отчетност по педагогическите въпроси и в областта на управлението и финансите.

4.2. Създаване на Централен орган за прием

По време на заседанието си през април 2006 г. в Хага, Управителният съвет учреди Централен орган за прием (ЦОП)[7] , който да взема решения за приема в Европейските училища в Брюксел. Управителният съвет реши, че ,,за да се попълнят новите секции в училището ,,Брюксел IV“… , приемът в останалите училища ще бъде строго ограничен“. Това е наложително, тъй като съществуващите училища са пренаселени и Управителният съвет е взел решение да приеме Беркендел като временно място и ядро на училището ,,Брюксел IV“ в Лакен. Ето защо Централният орган за прием е натоварен със следните функции:

1. Ежегодно да разработва и публикува ясна политика за приема, която да гарантира, че целите, формулирани по-долу, ще бъдат постигнати по максимално справедлив и прозрачен начин;

2. Да определя списъците на учениците, които ще бъдат приети във всяко от училищата в Брюксел. Въпросните списъци ще бъдат предлагани от директорите на всяко от училищата;

3. Да осигурява балансирано разпределение на учениците в различните училища в Брюксел и в отделните езикови секции, както и оптимално използване на ресурсите на училищата с оглед на посрещане на нуждите на учениците и осигуряване на педагогическа приемственост. Една от целите на политиката в началния период ще бъде да се осигури запълването на местата в училището ,,Брюксел IV“;

4. Да гарантира места в Европейските училища в Брюксел за всички ученици, които са деца на служители на ЕС, търсещи прием в Брюксел;

5. Да гарантира приема на деца от едно семейство в едно и също училище;

6. Да следи непрестанно изменението на броя на учениците в отделните езикови секции и училища;

По време на заседанието си през октомври 2006 г. Управителният съвет уточни подробностите за състава и процедурите на този орган, както и конкретния му мандат. Комисията подчерта, че в този деликатен процес трябва да се проявява известна гъвкавост и че съотношението във всеки клас между учениците без езикова секция (SWAL) и учениците, които учат на родния си език, трябва да бъде следено отблизо. Наред с това, Управителният съвет обърна внимание на значимостта на ясната и директна комуникация и диалог със заинтересованите родители. Централният орган взе решения относно приема в Брюксел за учебната 2007/2008 г. съобразно гореспоменатите цели и решенията на Управителния съвет. Съгласно тези решения новите ученици, за които има езикова секция и съответно ниво в Беркендел, ще бъдат записани там, с изключение на братята или сестрите на ученици, които вече са записани в друго Европейско училище в Брюксел. Ако за новите ученици няма езикова секция и подходящо ниво в Беркендел, те ще бъдат приети, доколкото това е възможно, в училище по техен избор.

4.3. Комуникация, информация и диалог

С оглед на многобройните развития през годината и тъй като Управителният съвет бе взел толкова много важни решения, Генералният директор на ГД ,,Персонал и администрация“ изпрати до всички служители поне седем директни съобщения по електронната поща, за да ги осведомява. Европейският Омбудсман разгледа пет случая, по които Комисията представи обяснения или се обоснова, а от Европейския парламент постъпиха 19 официални писмени и устни запитвания. Председателят Barroso обсъди темата за Европейските училища с различни държавни ръководители, а заместник-председателят Kallas няколко пъти проведе дискусии с Парламента, както и с представители на служителите и редица други заинтересовани страни. Департаментите на Комисията се срещаха редовно с асоциациите на родителите и Местните комитети на служителите, за да осигурят ясен и директен диалог с тях.

Вследствие на негативния подход на страната, която е домакин на най-големия брой училища, през ноември Комисията настоя пред Управителния съвет да отправи писмо до белгийските власти с молба за среща. Целта бе властите да разяснят директно, чрез диалог със семействата от институциите в Брюксел, позицията и разочароващото си отношение относно временното място за училище. Писмото бе изпратено от Председателството през ноевмри. За съжаление, Управителният съвет и най-вече Комисията все още са в очакване на отговор от белгийските власти.

4.4. Проучване: докладът ,,Ван Дейк“ за четирите малки училища

Проучването, наречено ,,Ван Дейк", относно четирите малки училища в Берген, Кулам, Мол и Карлсруе бе представено от външния консултант през 2006 г. (вж. т. 2.1.3 ,,Другите училища“ ). Управителният съвет обсъди доклада на два пъти през 2007 г. и взе решение училището в Кулам да бъде постепенно закрито в рамките на седем години. Училищата в Берген, Мол и Карлсруе ще бъдат запазени като класически Европейски училища.

4.5. Акредитация

Управителният съвет, с пълната подкрепа на Комисията, реши да акредитира образованието, предоставяно в училището в Парма, Италия и училището в Дуншаклин, Ирландия, като през 2007 г. трябва да бъде подписано Споразумение за акредитация и сътрудничество с компетентните органи в двете училища. Комисията изцяло подкрепя този процес. Тогава децата на служителите на Европейския орган за безопасност на храните в Парма и на Комисията (ГД ,,Здравеопазване и защита на потребителите“) в Грейндж ще могат да получат европейско образование, съответстващо на образованието в системата на Европейските училища; на този етап училищата все още нямат право да предлагат Европейска диплома за средно образование (акредитация до петата година от средното образование). Управителният съвет също реши да одобри първата стъпка от процеса с оглед на бъдеща молба за акредитиране на училището в Хераклион в Гърция, което се намира в близост до Европейската агенция за мрежова и информационна сигурност.

5. Бъдещи предизвикателства за 2007 г. и след това

5.1. Действия след срещата на министрите

Управителният съвет работи по инструкциите, определени в заключенията на Председателството[8] след неофициалната среща на министрите и предлага да се обсъди стратегия, за да може процесът на реформи да продължи на практика. Това включва създаването на предложения за подобряване на управлението съгласно договорените насоки, като по този начин се прехвърлят повече правомощия за вземане на решения, в т.ч. финансови правомощия, на училищните ръководства, което от своя страна да бъде за сметка на по-добра отчетност, както и реформиране на управленската структура за постигане на целите на управлението в отделното училище и на цялостното управление.

Това означава и доразвиване на идеите за отваряне на системата на Европейските училища, както и анализ на мерките и практическото осъществяване за училищата от тип II и предприемане на необходимите стъпки за подобряването и по-нататъшното им развитие.

Наред с това е необходимо да се повиши нивото на Европейската диплома за средно образование, за да достигне международните стандарти, включително в организационните и административни аспекти и в осигуряване на качество, като се започне с оценка от външен експерт, която ще бъде инициирана от Генералния секретар.

Работна група ще разгледа въпроса за поделяне на разходите за учителите, командировани от държавите-членки в класическите Европейски училища. Впоследствие Управителният съвет ще направи преценка на необходимите мерки, за да гарантира справедливо разпределение на разходите за командированите учители между държавите-членки.

За да се даде тласък на пилотния проект за училищата от тип III, трябва да бъдат разработени технически задания, включващи максимум десет училища. В идеалния случай пилотните проекти трябва да започнат през учебната 2007/2008 г. Те ще бъдат обект на мониторинг от страна на Управителния съвет и ще бъдат оценявани на всеки две години.

5.2. Откриване на училището в Беркендел/Лакен, Брюксел

Управителният съвет изрази съжаление, че е бил принуден да приеме временното училище в Беркендел, тъй като белгийските власти са отказали сътрудничество в намирането на временно място, което да отговаря на необходимите географски критерии. Комисията не твърди, че сградата на училището сама по себе си е неподходяща, но продължава да повдига въпроса за местоположението му и свързаните с това последствия за семействата.

След взетото по принуда решение на Управителния съвет в края на 2006 г., училището в Беркендел отвори врати за новите ученици през септември 2007 г. Ето защо необходимите структурни промени трябва да се извършат спешно и новоназначеният директор трябва да действа бързо, за да подготви училището за посрещането на новите ученици. Действащите директори в Брюксел изиграха много важна и конструктивна роля по време на подготвителните дискусии. Трите съществуващи асоциации на родителите в Брюксел с голяма готовност оказват съдействие на новото училище в уреждането на училищния транспорт, управлението на столовата и други практически въпроси. Съгласно споразумението със страната домакин, първоначалната инсталация и оборудване в училището са задача на белгийските власти, които имат възможност да проявят истинска политическа воля и да осигурят гладкото протичане на този процес.

5.3. Задължения на държавите-членки

Комисията приоритетно ще продължи да се занимава с проблемите, произтичащи от неизпълнението на определени задължения от страна на някои страни домакини, и ще предприеме необходимите правни действия, ако и когато това е необходимо.

[1] Позоваване: 2912-D-2006-en-1 вж. http://www.eursc.eu/index.php?id=134.

[2] Секциите в училището в Лакен ще бъдат следните: FR, EN, DE, IT, NL и RO и BG (за последните два езика – програми за ученици без езикова секция (SWALs) и езикови секции, когато бъде сметнато за подходящо ).

[3] За пълния текст на изявлението вж. Приложение 1.

[4] Вж. забележката в миналогодишния доклад COM(2006) 451 окончателен.

[5] Приносът на Европейската патентна служба за бюджета на Европейското училище в Мюнхен е подобен на този на Комисията за другите Европейски училища.

[6] В момента има 13 Европейски училища в седем държави-членки.

[7] ЦОП е съставен от следните членове: Генералният секретар на Европейските училища (Председател), представител на Европейската комисия (представляващ институциите на ЕС), директорите на трите (четирите) Европейски училища в Брюксел, представител на родителите и представител на властите в страната домакин. Освен това присъстват и следните наблюдатели: новоизбраният, но все още невстъпил в длъжност Генерален секретар, двама (трима) представители на родителите (за да се гарантира представителност на Асоциациите на родителите на учениците от Европейските училища (APEEE) от всички училища в Брюксел), един представител на Комитета на служителите в Брюксел и още един представител на Белгия (за да бъдат представени белгийските общности).

[8] Вж. Приложения 2 и 3.